મમતા બેનરજીએ ટ્વીટર મારફતે જાણકારી આપતા કહ્યું હતું કે, તેઓએ શનિવારના રોજ એક સંવાદદાતા સંમેલનમાં પણ દિલ્હીમાં ચાલી રહેલા વિવાદનો મુદ્દો ઉઠાવ્યો હતો. મમતા બેનરજીએ કહ્યું હતું કે, તેઓએ કેજરીવાલને મળવા માટે ઉપરાજ્યપાલની મંજૂરી માગી હતી. જો કે મંજૂરી આપવાનો ઈનકાર કરવામાં આવ્યો હતો. દિલ્હીમાં જે સંકટ છે તે બીજા રાજ્યમાં પણ ઉભુ થઈ શકે છે. જો દિલ્હીમાં નાનો એવો વિવાદ દુર ન થઈ શકે તો દેશનું શું થશે. હકીકતમાં એવી કોઈપણ સમસ્યા ઉભી ન થવી જોઈએ જેનાથી લોકોને મુશ્કેલી ભોગવવી પડે. દિલ્હીમાં બે કરોડ લોકો રહે છે અને છેલ્લા ચાર મહિનાથી કામકાજ થઈ રહ્યું નથી. બીજી તરફ પૂર્વ મુખ્યમંત્રી શિલા દિક્ષિત અને દિલ્હી કોંગ્રેસના અધ્યક્ષ અજય માકને કેજરીવાલ સામે નિશાન તાકતા કહ્યું હતું કે, તેઓના શાસનમાં આવી કોઈપણ સમસ્યા ઉદ્ભવી નહોતી.